Malema, EFF moet jammer sê oor uitlatings – MRKJulius Malema in die Wes-Kaap. (Foto: EFF/Twitter) Die Menseregtekommissie (MRK) het Julius Malema en die EFF skriftelik kennis gegee om binne tien dae die uitlatings wat in Oktober tydens ’n EFF-saamtrek in die Wes-Kaap gemaak is, terug te trek en verskoning daarvoor te vra. Indien Malema en die party dit nie doen nie, sal die kommissie hom tot die gelykheidshof vir verdere stappe wend. Die MRK het sedert die saamtrek op 16 Oktober in Kaapstad verskeie klagtes ontvang wat verband hou met Malema se uitlatings. Die VF Plus, TLU SA en AfriForum het onder meer klagtes by die kommissie ingedien. Maroela Media het vroeër berig Malema het onder meer gesê mense moenie “bang wees om dood te maak” as dit kom by interaksie met “rassistiese wit mense” nie. Volgens Wisani Baloyi, woordvoerder van die MRK, is die kommissie van mening dat sekere gedeeltes van Malema se toespraak en die plakkate en baniere wat by die byeenkoms vertoon is, individueel en gesamentlik neerkom op die aanhitsing van geweld, haatspraak en moontlik ander oortredings van die Wet op die Bevordering van Gelykheid en Voorkoming van Onbillike Diskriminasie. Die kommissie sê die klagtes is gestaaf deur video-opnames van sommige van Malema se uitlatings en het kennis geneem van die plakkate en baniere wat EFF-lede by die saamtrek rondgeswaai het. Boodskappe op die EFF se plakkate het ingesluit “Honeymoon is over for white people in South Africa” en “A revolutionary must become a cold killing machine motivated by pure hate”.